204/2017

Með úrskurði héraðsdóms var leyst úr ágreiningi K og M um forsjá tveggja drengja þeirra til bráðabirgða þar til dómur gengur í forsjármáli þeirra. Hæstiréttur staðfesti niðurstöðu héraðsdóms um að ekki væru efni til að fella niður sameiginlega forsjá K og M, en tók til greina kröfu K um að lögheimili drengjanna yrði hjá henni og var M gert að greiða K einfalt meðlag með hvorum drengnum um sig. Þá staðfesti Hæstiréttur niðurstöðu héraðsdóms um umgengni drengjanna við M.

Dómur Hæstaréttar.

Mál þetta dæma hæstaréttardómararnir M-kk-nf S-kk-nf og G-kvk-nf B-kvk-nf og I-kvk-nf E-kvk-nf settur hæstaréttardómari.

Sóknaraðili skaut málinu til Hæstaréttar með kæru 28. mars 2017, en kærumálsgögn bárust réttinum 3. apríl sama ár. Kærður er úrskurður Héraðsdóms Reykjaness 23. mars 2017, þar sem hafnað var kröfum sóknaraðila um að sér yrði falin forsjá sona aðilanna, A og B, til bráðabirgða en ella að lögheimili þeirra yrði skráð hjá henni. Þá var kröfu sóknaraðila um meðlag hafnað og kveðið á um nánar tiltekinn umgengnisrétt varnaraðila við drengina. Kæruheimild er í 5. mgr. 35. gr. barnalaga nr. 76/2003. Sóknaraðili krefst þess aðallega að sér verði falin forsjá drengjanna til bráðabirgða, en til vara að lögheimili þeirra verði skráð hjá sér. Þá krefst sóknaraðili þess að umgengni verði ákveðin við það foreldri sem ekki fær forsjá eða lögheimili drengjanna skráð hjá sér og að varnaraðila verði gert að greiða einfalt meðlag með drengjunum frá 23. mars 2017. Þá krefst sóknaraðili málskostnaðar í héraði og kærumálskostnaðar án tillits til gjafsóknar.

Varnaraðili krefst staðfestingar hins kærða úrskurðar varðandi forsjá, lögheimili og meðlag en tekur undir kröfu sóknaraðila um að umgengni verði ákveðin við það foreldri sem ekki fær forsjá drengjanna eða lögheimili þeirra skráð hjá sér. Þá krefst hann málskostnaðar í héraði og kærumálskostnaðar.

Varnaraðili hefur ekki kært úrskurðinn fyrir sitt leyti og kemur krafa hans um málskostnað í héraði því ekki til álita hér fyrir dómi.

Með vísan til forsendna hins kærða úrskurðar verður staðfest niðurstaða hans um að ekki séu efni til að fella niður sameiginlega forsjá aðila með sonum þeirra með því að fela hana sóknaraðila meðan mál um forsjá til frambúðar er til meðferðar fyrir dómi. Kemur þá til úrlausnar ágreiningur aðila um hvernig fari um lögheimili drengjanna, umgengni við þá og meðlag með þeim á þeim tíma, sbr. 2. mgr. 35. gr. barnalaga.

Eins og mál þetta liggur fyrir hefur ekkert enn komið fram sem gefur annað til kynna en að báðir aðilar séu hæfir til að fara með forsjá drengjanna og færir um að búa þeim heimili. Þá verður af gögnum málsins ráðið að drengirnir hafi alla tíð búið hjá báðum foreldrum sínum þar til upp úr sambúð þeirra slitnaði í október 2016. Frá þeim tíma hafa drengirnir búið hjá sóknaraðila og veldur það minnstri röskun á högum þeirra að lögheimili þeirra verði hjá henni þar til forsjármál aðila verður til lykta leitt. Verður því krafa sóknaraðila um að lögheimili drengjanna verði til bráðabirgða hjá henni tekin til greina. Samkvæmt því verður varnaraðila gert að greiða einfalt meðlag með hvorum drengnum um sig frá uppsögu dóms þessa þar til endanlegur dómur gengur í forsjármáli aðila.

Báðir aðilar hafa gert kröfu um að ákvarðað verði um inntak umgengnisréttar meðan forsjármál þeirra er til meðferðar hjá dómstólum. Með vísan til forsendna hins kærða úrskurðar verður staðfest niðurstaða hans um umgengni drengjanna við varnaraðila.

Ákvæði héraðsdóms um málskostnað verður staðfest.

Rétt er að kærumálskostnaður falli niður. Ekki verður af gögnum málsins ráðið að sóknaraðili hafi fengið gjafsókn í máli þessu og kemur því ekki til frekari álita krafa hennar um gjafsóknarkostnað.

Dómsorð:

Sóknaraðili, K, og varnaraðili, M, skulu á meðan forsjármál þeirra er rekið fara sameiginlega með forsjá sona sinna, A og B.

Lögheimili drengjanna skal á sama tíma vera hjá sóknaraðila.

Varnaraðili greiði einfalt meðlag með sonum sínum frá uppsögu dóms þessa.

Ákvæði hins kærða úrskurðar um umgengni drengjanna við varnaraðila þar til leyst hefur verið úr ágreiningi um forsjá þeirra til frambúðar er staðfest.

Ákvæði héraðsdóms um málskostnað skal vera óraskað.

Kærumálskostnaður fellur niður.